„ Voru skömmustuleg á svipinn þegar þau fóru “ Það var ekki fyrr en ég var búinn að skamma foreldrana hressilega sem þau áttuðu sig á því að drengurinn þeirra væri í hættu , segir fræðslufulltrúi Þingvalla um samskipti sín við bandarísk hjón og son þeirra sem stokkið hafði nakinn út í Flosagjá . Foreldrarnir hlógu og skríktu á meðan pilturinn barðist við að koma sér á þurrt . Einar Ásgeir Sæmundsen , fræðslufulltrúi Þingvalla var á gangi meðfram Flosagjá þegar hann heyrði einhver læti . Við nánari könnun kom í ljós að unglingspiltur hafði hoppað , nakinn ofan í gjánna . Syllan sem pilturinn stökk af er í um 5 - 6 metra hæð frá vatninu sem er um þriggja gráðu heitt . „ Foreldrarnir sátu hér á klettasnösinni og hentu mikið gaman af þessu . Strákurinn stóð þarna niðri í grjóthrafli við vatnið og var eiginlega í miklu sjokki og var bara frosinn í öllum skilningi þess orðs , andlega og líkamlega . Foreldrarnir áttuðu sig eiginlega ekkert á því í hvaða hættu hann var og hvað honum var kalt . Það þurfti að tala nokkuð hraustlega við þau til þess að þau áttuðu sig á því að hann væri í raunverulegri hættu . Eftir smástund þá hafði hann sig upp og náði að fikra sig upp á litla mosatá . Þá áttuðu þau sig á því að þetta væri kannski ekkert mjög sniðugt , “ segir Einar Ásgeir . Einar Ásgeir Sæmundsen , fræðslufulltrúi Þingvalla Eldri bróðir piltsins hafi loks tekið við sér og hjálpað honum upp á brúnina . „ Þetta var eiginlega hálf kindugt . Strákurinn var hálfkjökrandi þarna niðri og á meðan það ískraði í foreldrunum af hlátri . Þau hvöttu hann áfram og fannst hann bara vera helvítis aumingi . Hann var bara frosinn þarna niðri og ég þurfti virkilega að setja í hraungírinn til að fá þau til að átta sig á aðstæðum . Svo lét ég þau bara vita af því að Ísland er hættulegt land fyrir svona vissar tegundir af ferðamönnum , “ segir Einar . „ Og hvernig skildirðu svo við fólkið , var strákurinn orðinn hress ? “ „ Já , þau voru nú þokkalega hress þegar þau fóru en þó með skömmustusvip á andlitinu , það er ekki hægt að segja annað . “ „ Eftir á tók ég alveg hárblásarann á fjölskylduna og leyfði þeim að heyra hvað mér þætti þetta heimskulegt og þau væru öll kandidatar í Darwins-verðlaunin 2014 , “ segir Einar Ásgeir Sæmundsson , fræðslufulltrúi Þjóðgarðsins á Þingvöllum .